Foto: Hina, Index, Getty images, arhiva

NOVI predsjednik Sabora Željko Reiner odmah je na konstituirajućoj sjednici novog saziva Sabora najavio kako će promijeniti ime te institucije.



"Hrvatski sabor postat će Hrvatski državni sabor kao i prije", rekao je Reiner pa smo provjerili kad je točno nosio taj naziv.



Profesor povijesti Stjepko Matković s Hrvatskog instituta za povijest u razgovoru za Index rekao je kako je Hrvatski sabor službeno dva puta u povijesti nosio naziv Hrvatski državni sabor.



"Sabor je davne 1848. prvi put predstavljen kao Hrvatski državni sabor. Zatim ga je kasnije tako nazivao i Stjepan Radić 1918. godine, iako mu to nije tad bio službeni naziv", rekao je profesor Matković.



Nakon 1918. godine, Sabor je po prvi put sazvan 1942. godine. Tijekom 1942. godine Sabor se sastao tri puta: u veljači, travnju i u prosincu.



Hrvatski državni sabor u vrijeme NDH i Pavelića



Sazivao ga je Ante Pavelić, koji je autokratski vladao tadašnjom Nezavisnom Državom Hrvatskom (NDH) uspostavljenom voljom Njemačke i Italije 10. travnja 1941. godine.



Iako je u radu tadašnjeg Sabora sudjelovalo 150 od 207 pozvanih osoba (zastupnici izabrani na izborima 1938. godine, članovi Hrvatske stranke prava, ustaški čelnici i predstavnici njemačke narodne skupine), Sabor je trebao biti samo pozornica za proglašavanje politike NDH, bez stvarne vlasti koju je u cijelosti obnašao Ante Pavelić. Rad Sabora u razdoblju NDH ugasio se iste godine koje je i sazvan nakon dvadesetogodišnje stanke, u prosincu 1942.



Profesor Matković istaknuo je kako je Sabor za vrijeme NDH i Pavelića tu jednu godinu također nosio naziv Hrvatski državni sabor.



Nakon Pavelića, taj se termin za Sabor ponovno uveo za vrijeme vladavine Franje Tuđmana.



"Hrvatski sabor ponovno se preimenovao u Hrvatski državni sabor 1997. godine i taj naziv je nosio sve do 2001. godine kad ponovno vraća stari naziv Hrvatski sabor koji je ostao sve do danas", objasnio je profesor Matković.



